2002/598/EY: Komission päätös, tehty 15 päivänä heinäkuuta 2002, naudan luomistaudin vastaisten rokotteiden hyväksymisestä neuvoston direktiivin 64/432/ETY mukaisesti (ETA:n kannalta merkityksellinen teksti) (tiedoksiannettu numerolla K(2002) 2592)



Virallinen lehti nro L 194 , 23/07/2002 s. 0045 - 0046



Komission päätös, tehty 15 päivänä heinäkuuta 2002, naudan luomistaudin vastaisten rokotteiden hyväksymisestä neuvoston direktiivin 64/432/ETY mukaisesti (tiedoksiannettu numerolla K(2002) 2592) (ETA:n kannalta merkityksellinen teksti) (2002/598/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetun neuvoston direktiivin 64/432/ETY(1), sellaisena kuin se on viimeksi muutettuna komission asetuksella (EY) N:o 535/2002(2), ja erityisesti sen liitteessä A olevan II jakson 4 kohdan i alakohdan kolmannen luetelmakohdan, sekä katsoo seuraavaa: (1) Yhteisön säännöt naudan luomistaudin vastaisten rokotteiden käyttämisestä vahvistetaan direktiivissä 64/432/ETY. (2) Naudan luomistautia esiintyy yhä joillakin yhteisön alueilla. Rokotuksia pidetään tehokkaana välineenä, jota voidaan käyttää tietyin edellytyksin yhdistettynä eläinten testaukseen ja teurastuspolitiikkaan, erityisesti voimaperäisillä kotieläintuotantoalueilla. (3) Hiljattain kehitetty rokote tarjoaa aikaisemmin havaittujen etujen ohella lisäetuja, ja erityisesti se ei häiritse diagnostisia menettelyjä, joita sovelletaan yhteisön lainsäädännön mukaisesti joissakin jäsenvaltioissa toteutettavien hävittämisohjelmien yhteydessä. (4) Joissakin tapauksissa naudan luomistauti on yhteydessä lampaiden ja vuohien luomistautiin, ja Brucella melitensis -bakteerin aiheuttaman luomistaudin hävittämisohjelmien yhteydessä on toteutettava toimenpiteitä, joihin sisältyy rokottaminen tarkoituksenmukaisella rokotteella. (5) Naudan luomistaudin vastaisten, elävän kannan RB 51- ja elävän kannan Rev.1-rokotteiden tuotantovaatimukset ja käyttösuositukset sisältyvät Maailman eläintautijärjestön (OIE) diagnostisten testien ja rokotteiden standardeja käsittelevän käsikirjan (Manual of Standards for Diagnostic Tests and Vaccines) neljänteen painokseen (2000), joka julkaistiin vuoden 2001 elokuussa. (6) Tämän vuoksi on aiheellista hyväksyä tietyin edellytyksin elävän kannan RB 51- ja elävän kannan Rev.1-rokotteiden käyttö tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(3), sellaisena kuin se on viimeksi muutettuna päätöksellä 2001/572/EY(4), nojalla hyväksyttyjen luomistaudin hävittämisohjelmien yhteydessä, jotta tieteellinen kehitys ja kansainväliset standardit voidaan ottaa huomioon. (7) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Tässä päätöksessä "toimivaltaisella viranomaisella" tarkoitetaan jäsenvaltion keskusviranomaista, jolla on toimivalta tehdä eläinlääkintä- tai kotieläinjalostustarkastuksia, tai mitä tahansa viranomaista, jolle keskusviranomainen on tämän toimivallan siirtänyt erityisesti tämän päätöksen soveltamiseksi. 2 artikla Hyväksytään seuraavat naudan luomistaudin vastaiset rokotteet naaraspuolisten nautaeläinten immunisoimiseksi 3 artiklassa vahvistetuin edellytyksin: a) elävän kannan RB 51 -rokote eläimille, joilla on Brucella abortus -infektioriski; b) elävän kannan Rev.1-rokote eläimille, joilla on Brucella melitensis -infektioriski. 3 artikla 1. Edellä 2 artiklassa hyväksyttyjä rokotteita käyttävien jäsenvaltioiden on varmistettava, että 2-6 kohdassa vahvistetut edellytykset täyttyvät. 2. Toimivaltaisen viranomaisen on valvottava rokotteiden varastointia, toimitusta, jakelua ja myyntiä. 3. Rokotteita saa käyttää ainoastaan virkaeläinlääkäri tai eläinlääkäri, jonka toimivaltainen viranomainen on erityisesti hyväksynyt naudan luomistaudin hävittämisohjelmaa varten, kun jäsenvaltio on tämän ohjelman esittänyt ja komissio sen hyväksynyt päätöksen 90/424/ETY 24 artiklan 7 kohdan mukaisesti. 4. Toimivaltaisen viranomaisen on esitettävä komissiolle ja muille jäsenvaltioille yksityiskohtaiset tiedot rokotusohjelmasta, erityisesti rokotusalueesta, rokotettavien eläinten iästä ja testausjärjestelmästä, jota käytetään rokotettujen eläinten tunnistamiseksi. 5. Toimivaltaisen viranomaisen on varmistettava, että rokotettuja eläimiä ei myydä yhteisön sisäisessä kaupassa, erityisesti käyttämällä rokotettujen eläinten lisätunnistus- ja rekisteröintimenetelmiä. 6. Toimivaltaisen viranomaisen on tiedotettava kansanterveysyksiköille näiden rokotteiden käytöstä sekä käytössä olevista diagnostisista ja hoitojärjestelmistä. 4 artikla Tämä päätös on osoitettu kaikille jäsenvaltiolle. Tehty Brysselissä 15 päivänä heinäkuuta 2002. Komission puolesta David Byrne Komission jäsen (1) EYVL 121, 29.7.1964, s. 1977/64. (2) EYVL L 80, 23.3.2002, s. 22. (3) EYVL L 224, 18.8.1990, s. 19. (4) EYVL L 203, 28.7.2001, s. 16.